钦定古今图书集成/明伦汇编/闺媛典/第327卷 > 贞女论 归有光
## 钦定古今图书集成/明伦汇编/闺媛典/第327卷 > 贞女论 归有光

“女未嫁人而或为其夫死，又有终身不改适者，非礼
也。”夫女子未有以身许人之道也，未嫁而为其夫死，
且不改适者，是以身许人也。男女不相知名。婚姻之
礼，父母主之；父母不在，伯父世母主之；无伯父世母，
族之长者主之。男女无自相婚姻之礼，所以厚别嫌
而重廉耻之防也。女子在室，唯其父母为之许聘于
人也而已，无所与，纯乎女道而已矣。六礼既备，婿亲
御授绥，母送之门，共牢合巹，而后为夫妇。苟一礼不
备，婿不亲迎，无父母之命，女不自往也，犹为奔而已。
女未嫁而为其夫，死且不改适，是六礼不具，婿不亲
迎，无父母之命而奔者也，非礼也。阴阳配偶，天地之
大义也。天下未有生而无偶者，终身不适，是乖阴阳
之气，而伤天地之和也。《曾子问》曰：“婚礼既纳币，有吉
日，婿之父母死，则如之何？”孔子曰：“婿已葬，致命女氏
曰：‘某之子有父母之丧，不得嗣为兄弟，使某致命’。”女
氏许诺，而不敢嫁也。弗敢嫁而许诺，固其可以嫁也。
婿免丧，女之父母使人请婿，弗取而后嫁之，礼也。夫婿有三年之丧，免丧而勿娶，则嫁之也。《曾子》曰：“女未
庙见而死，则如之何？”孔子曰：“不迁于祖，不祔于皇姑，
不杖，不菲，不次，归葬于女子氏之党，示未成妇也。”未
成妇，则不系于夫也。先王之礼，岂为其薄哉？幼从父
兄，嫁从夫。从夫则一听于夫，而父母之服为之降。从
父则一听于父，而义不及于夫。盖既嫁而夫妇之道
成，聘则父母之事而已。女子固不自知其身之为谁
属也，有廉耻之防焉。以此言之，女未嫁而不改适，为
其夫死者之无谓也。或曰：“以励世可也。”夫先王之礼，
不足以励世，必如是而后可以励世也乎？